钦定古今图书集成/明伦汇编/闺媛典/第311卷 > 皇清四十四 > 谭学鶤妻吴氏
## 钦定古今图书集成/明伦汇编/闺媛典/第311卷 > 皇清四十四 > 谭学鶤妻吴氏

按《太平县志》：“吴氏，新安人，望仙孝廉谭学鶤妻。秉性温厚，孝事继姑，御下以宽，见贫而无藉者，尝给之。后鶤任仪真教谕，未匝月，以子痘危，忧思成疾，先子而亡。氏痛哭几绝，方遗腹五月夜，焚香祝曰：‘倘得一子以继先业，虽不死亦无负’。阅数月，果生子正矩。氏欲归，虑资无所出，幸学署有赍丧之例，赖是扶柩抱子” 归，食用不给，百计拮据，泪痕长湿。正矩甫五岁，即教以《诗》《书》，朝夕训督。偶游嬉，辄责之。既成立，训蒙以给饔飧。未几，氏病卒，正矩哀毁骨立。服阕，应童子试，即冠军。戊午，领乡荐。